**Pressemelding fra Brannsjefutvalget Innlandet 15.05.25**

**«Skogbrannfare»**

**For tiden er det mye tørr vegetasjon. Selv om det kan være lokale variasjoner, er det i store deler av Innlandet økende skogbrannfare. Brannsjefene i Innlandet er bekymret for utviklingen, da det allerede har vært mange skogbrannhendelser den siste tiden. Brannvesenene i Innlandet har vært på 37 hendelser knyttet til ut- og innmark så langt i år.**

Brannsjefene i Innlandet minner om at det generelle bålforbudet gjelder nå. Det betyr at det er forbudt med bruk av åpen ild i eller i nærheten av skog og utmark. Utvalget oppfordrer også til å være forsiktig i hager eller annen innmark.

**Tørt flere steder kombinert med sterk vind**

Den tørre vegetasjonen bidrar til at det skal lite til før det oppstår brann i gress, skog og lyng. Brannsjefutvalget advarer mot å bruke åpen ild. Med åpen ild menes alt som involverer åpen flamme, for eksempel bål, bålpanne, engangsgrill, turbrennere, etc. Dette betyr at det ikke automatisk er tillatt å bruke tilrettelagte bålplasser selv om disse er tilrettelagt. Selv om man tenner opp på ubrennbar grunn kan glør fly langt og antenne vegetasjonen rundt.

**Din ild – ditt ansvar**

Det er den som gjør opp ild som har ansvaret dersom det begynner å brenne.

Den som ønsker å gjøre opp ild må selv vurdere faren, og brannsjefutvalget i Innlandet råder alle til å gjøre gode vurderinger. Aktsomhetsplikten gjelder uansett hvor du befinner deg, også på egen eiendom, spesielt om den grenser til skog og utmark. Dersom du er usikker på om det er trygt å gjøre opp ild, skal du ikke gjøre opp ild. Vær varsom!

Henviser for øvrig til skogbrannfareindeks som brann og redning benytter:
<https://skogbrannfare.met.no/>

 **Brannvesenet trenger din hjelp**Ser du at det ryker eller brenner uten at brannvesenet er på stedet, ikke nøl med å ringe **110.** Mange branner oppdages tidlig av folk som er på tur. Dette er til stor hjelp for oss!

**Brannsjefutvalget i Innlandet fylke**

Utvalget er ett tverrkommunalt samarbeidsråd der alle brannsjefer og leder for 110- sentralen i innlandet fylke deltar, der det drøftes felles utfordringer og løsninger.

**Kontaktperson:**
Kontakt brannsjef lokalt ved deres respektive kommuner

**Bilder av skogbrann og skogbrannhelikopter som kan brukes av medier og kommuner:**

[Presseportal DSB](https://dsb.mediaflowportal.com/dsbplus/folder/104506/)

Med hilsen Brannsjefene og 110- Innlandet